ระเบียบคณะกรรมการตรวจเงินแผ่นดินว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพของประธานกรรมการตรวจเงินแผ่นดิน กรรมการตรวจเงินแผ่นดิน และผู้ว่าการตรวจเงินแผ่นดิน พ.ศ. 2544

ระเบียบคณะกรรมการตรวจเงินแผ่นดิน
ว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพ
ของประธานกรรมการตรวจเงินแผ่นดิน
กรรมการตรวจเงินแผ่นดิน
และผู้ว่าการตรวจเงินแผ่นดิน

พ.ศ. ๒๕๔๔

โดยที่มาตรา
๕ วรรคหนึ่ง แห่งพระราชบัญญัติเงินเดือน เงินประจำตำแหน่ง
และประโยชน์ตอบแทนอื่นของประธานศาลรัฐธรรมนูญ ตุลาการศาลรัฐธรรมนูญ
ประธานกรรมการและกรรมการการเลือกตั้ง ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑ กำหนดให้ประธานกรรมการและกรรมการตรวจเงินแผ่นดินมีสิทธิได้รับการประกันสุขภาพเป็นประโยชน์ตอบแทนอื่น
และมาตรา ๓๖ แห่งพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ.
๒๕๔๒
กำหนดให้ผู้ว่าการตรวจเงินแผ่นดินมีสิทธิได้รับประโยชน์ตอบแทนอื่นเทียบเท่ากรรมการตรวจเงินแผ่นดิน

อาศัยอำนาจตามความในมาตรา
๕ มาตรา ๑๘ และมาตรา ๓๖
แห่งพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ. ๒๕๔๒ และมาตรา ๕
วรรคสอง แห่งพระราชบัญญัติเงินเดือน เงินประจำตำแหน่ง
และประโยชน์ตอบแทนอื่นของประธานศาลรัฐธรรมนูญ ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
คณะกรรมการตรวจเงินแผ่นดินจึงออกระเบียบเกี่ยวกับการประกันสุขภาพของประธานกรรมการและกรรมการตรวจเงินแผ่นดิน
และผู้ว่าการตรวจเงินแผ่นดินไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการตรวจเงินแผ่นดิน
ว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพของประธานกรรมการการตรวจเงินแผ่นดิน
กรรมการตรวจเงินแผ่นดิน และผู้ว่าการตรวจเงินแผ่นดิน พ.ศ. ๒๕๔๔

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
 สำนักงาน หมายความว่า สำนักงานการตรวจเงินแผ่นดิน
 การประกันสุขภาพ หมายความว่า การประกันภัยที่ให้ความคุ้มครองในเรื่องค่ารักษาพยาบาลสำหรับการรักษาความเจ็บป่วยอันเนื่องมาจากการประสบอุบัติเหตุหรือการป่วยไข้
ทั้งประเภทผู้ป่วยในและผู้ป่วยนอก
ในโรงพยาบาลหรือสถานพยาบาลที่ได้รับอนุญาตให้ตั้งขึ้นเพื่อให้การรักษาพยาบาลตามกฎหมาย

ข้อ ๔ 
ให้สำนักงานจัดหาหน่วยงานที่ให้ความคุ้มครองด้านประกันสุขภาพแก่ประธานกรรมการตรวจเงินแผ่นดิน
กรรมการตรวจเงินแผ่นดิน
และผู้ว่าการตรวจเงินแผ่นดินโดยจ่ายค่าเบี้ยประกันสุขภาพแก่หน่วยงานดังกล่าวเป็นรายปี
ตามอัตราที่จ่ายจริงในวงเงินไม่เกิน ๒๐,๐๐๐ บาทต่อคน ต่อปี

ข้อ ๕ 
ให้สำนักงานดูแลหน่วยงานที่ให้ความคุ้มครองด้านประกันสุขภาพ
ดำเนินการให้เป็นไปตามสัญญาประกันสุขภาพและหรือกรมธรรม์

ข้อ ๖ 
ความคุ้มครองตามสัญญาประกันสุขภาพและหรือกรมธรรม์สิ้นสุดเมื่อประธานกรรมการตรวจเงินแผ่นดิน
กรรมการตรวจเงินแผ่นดิน และผู้ว่าการตรวจเงินแผ่นดินพ้นจากตำแหน่งตามมาตรา ๑๐
มาตรา ๑๑ มาตรา ๓๓ และมาตรา ๓๔
แห่งพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ. ๒๕๔๒

ข้อ ๗ 
ประธานกรรมการตรวจเงินแผ่นดินเป็นผู้รักษาการตามระเบียบนี้
และคณะกรรมการตรวจเงินแผ่นดินมีอำนาจตีความและวินิจฉัยชี้ขาดปัญหาที่เกิดขึ้นในการบังคับใช้ระเบียบนี้
ในกรณีมีเหตุอันสมควร
คณะกรรมการตรวจเงินแผ่นดินอาจยกเว้นหรือผ่อนผันการปฏิบัติตามความในระเบียบนี้ได้

ประกาศ
ณ วันที่ ๕ กันยายน พ.ศ. ๒๕๔๔
ปัญญา  ตันติยวรงค์
ประธานกรรมการตรวจเงินแผ่นดิน

ประภาศรี/พิมพ์
๒๑ ตุลาคม ๒๕๕๑

พรมนัส/ปรับปรุง
๔ มิถุนายน ๒๕๖๑

[๑] ราชกิจจานุเบกษา
เล่ม ๑๑๘/ตอนที่ ๗๙ ก/หน้า ๑/๑๒ กันยายน ๒๕๔๔